b'\n_START_ARTICLE_\nIdele lui Marte\n_START_PARAGRAPH_\nIdele lui Marte (\xc3\xaen latin\xc4\x83 Idus Martiae, \xc3\xaen latina t\xc3\xa2rzie: Idus Martii) este o zi din calendarul roman care corespunde cu 15 martie. A fost marcat\xc4\x83 de c\xc3\xa2teva s\xc4\x83rb\xc4\x83tori religioase \xc8\x99i reprezenta pentru romani ultima zi de pl\xc4\x83tit datoriile. \xc3\x8en anul 44 \xc3\xae.Hr. a devenit celebr\xc4\x83 datorit\xc4\x83 asasin\xc4\x83rii lui Iulius Cezar. Moartea lui Cezar a f\xc4\x83cut din Idele lui Marte un punct de cotitur\xc4\x83 \xc3\xaen istoria roman\xc4\x83, fiind unul dintre evenimentele care a marcat tranzi\xc8\x9bia de la Republic\xc4\x83 la Imperiu._NEWLINE_Cu toate c\xc4\x83 martie era a treia lun\xc4\x83 \xc3\xaen calendarul iulian, \xc3\xaen vechiul calendar roman era prima lun\xc4\x83 a anului, fiind dedicat\xc4\x83 zeului Marte. S\xc4\x83rb\xc4\x83torile observate la romani premerg\xc4\x83toare zilelor de Ide reflect\xc4\x83 deseori originea lor ca festivitate de anul nou.\n_START_SECTION_\nIdele\n_START_PARAGRAPH_\nRomanii nu numerotau zilele unei luni consecutiv de la prima p\xc3\xa2n\xc4\x83 la ultima zi. \xc3\x8en schimb, ei num\xc4\x83rau \xc3\xaen sens invers av\xc3\xa2nd ca reper trei puncte fixe ale lunii: Nones (a 5-a sau a 7-a zi, depinz\xc3\xa2nd de durata lunii), Ide (a 13-a sau a 15-a zi) \xc8\x99i Kalend (prima zi a lunii urm\xc4\x83toare). Idele avea loc la jum\xc4\x83tate, \xc3\xaen ziua de 13 a majorit\xc4\x83\xc8\x9bii lunilor, dar pe 15 \xc3\xaen martie, mai, iulie \xc8\x99i octombrie. Idele era calculat \xc3\xaen func\xc8\x9bie de Luna plin\xc4\x83, reflect\xc3\xa2nd originea Lunar\xc4\x83 a calendarului roman. \xc3\x8en cel mai vechi calendar, Idele lui Marte ar fi avut loc dup\xc4\x83 prima Lun\xc4\x83 plin\xc4\x83 a noului an.\n_START_SECTION_\nS\xc4\x83rb\xc4\x83torile religioase\n_START_PARAGRAPH_\nIdele fiec\xc4\x83rei luni erau \xc3\xaenchinate lui Jupiter, zeitatea suprem\xc4\x83 a romanilor. Flamen Dialis, preotul dedicat al lui Jupiter, conducea "oile lui Ide" (ovis Idulius) pe Via Sacra c\xc4\x83tre Arx Capitolina, unde erau sacrificate._NEWLINE_Pe l\xc3\xa2ng\xc4\x83 sacrificiile lunare, de Idele lui Marte avea loc \xc8\x99i Festinul Annei Perenna, o zei\xc8\x9b\xc4\x83 a anului (Latin\xc4\x83 annus) a c\xc4\x83rei festival \xc3\xaencheia ini\xc8\x9bial ceremoniile de anul nou. Ziua era celebrat\xc4\x83 cu entuziasm printre oamenii obi\xc8\x99nui\xc8\x9bi cu picnicuri, b\xc4\x83utur\xc4\x83 \xc8\x99i orgii. O surs\xc4\x83 din antichitatea t\xc3\xa2rzie plaseaz\xc4\x83 \xc8\x99i Mamuralia de Idele lui Marte. Aceast\xc4\x83 s\xc4\x83rb\xc4\x83toare, care are aspecte asem\xc4\x83n\xc4\x83toare cu ritualurile pharmakos grece\xc8\x99ti de \xc8\x9bap isp\xc4\x83\xc8\x99itor, implicau b\xc4\x83taia unui om b\xc4\x83tr\xc3\xa2n \xc3\xaembr\xc4\x83cat \xc3\xaen piei de animal \xc8\x99i, eventual, alungarea lui din ora\xc8\x99. Ritualul ar fi putut fi o festivitate de anul nou ce reprezenta expulzarea anului trecut._NEWLINE_\xc3\x8en epoca Imperial\xc4\x83 t\xc3\xa2rzie, Idele deschidea o "s\xc4\x83pt\xc4\x83m\xc3\xa2n\xc4\x83 sf\xc3\xa2nt\xc4\x83" de festivit\xc4\x83\xc8\x9bi \xc3\xaen care erau celebra\xc8\x9bi Cybele \xc8\x99i Attis, fiind ziua de Canna intrat ("Trestia intr\xc4\x83"), atunci c\xc3\xa2nd Attis s-a n\xc4\x83scut \xc8\x99i a fost g\xc4\x83sit printre trestiile de pe marginea unui r\xc3\xa2u din Frigia. El a fost descoperit de p\xc4\x83stori sau de zei\xc8\x9ba Cybele, care era cunoscut\xc4\x83 \xc8\x99i ca Magna Mater ("Mama Suprem\xc4\x83"). O s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, pe 22 martie, celebrarea solemn\xc4\x83 a Arbor intrat ("Copacul intr\xc4\x83") comemora moartea lui Attis sub un pin. Un grup de preo\xc8\x9bi, numit dendrophoroi ("purt\xc4\x83torii copacului") t\xc4\x83iau anual un copac, ag\xc4\x83\xc8\x9bau de acesta o imagine a lui Attis, \xc8\x99i \xc3\xael duceau la templul Mamei Supreme \xc3\xaen timp ce jeleau. Ziua a devenit oficial\xc4\x83 \xc3\xaen calendarul roman \xc3\xaen timpul domniei lui Claudius (d. 54 d.Hr). Urma o perioad\xc4\x83 de doliu de trei zile, ce culmina cu s\xc4\x83rb\xc4\x83toarea rena\xc8\x99terii lui Attis pe 25 martie, data echinoc\xc8\x9biului vernal \xc3\xaen calendarul iulian.\n_START_SECTION_\nAsasinarea lui Cezar\n_START_PARAGRAPH_\n\xc3\x8en vremurile moderne, Idele lui Marte este cel mai bine cunoscut ca fiind data la care Iulius Cezar a fost asasinat \xc3\xaen anul 44 \xc3\xae.Hr. Cezar a fost \xc3\xaenjunghiat mortal \xc3\xaen timpul unei \xc3\xaentruniri a Senatului. \xc3\x8en jur de 60 de conspiratori, condu\xc8\x99i de Brutus \xc8\x99i Cassius, au fost implica\xc8\x9bi. Conform lui Plutarh, un profet a avertizat c\xc4\x83 i se va \xc3\xaent\xc3\xa2mpla un r\xc4\x83u lui Cezar p\xc3\xa2n\xc4\x83 de Idele lui Marte. \xc3\x8en drum spre Teatrul lui Pompei, unde urma s\xc4\x83 fie asasinat, Cezar a trecut pe l\xc3\xa2ng\xc4\x83 profet \xc8\x99i a glumit, "A sosit Idele lui Marte", suger\xc3\xa2nd c\xc4\x83 profe\xc8\x9bia nu s-a \xc3\xaemplinit, la care profetul a r\xc4\x83spuns "Da, Cezare; dar nu s-a \xc3\xaencheiat \xc3\xaenc\xc4\x83." Aceast\xc4\x83 \xc3\xaent\xc3\xa2lnire este faimos dramatizat\xc4\x83 \xc3\xaen piesa Iulius Caesar a lui William Shakespeare, atunci c\xc3\xa2nd Cezar este avertizat de un t\xc4\x83lm\xc4\x83citor s\xc4\x83 \xe2\x80\x9eaib\xc4\x83 grij\xc4\x83 de Idele lui Marte\xe2\x80\x9d. Biograful roman Suetonius \xc3\xael identific\xc4\x83 pe "profet" ca fiind un haruspiciu pe nume Spurinna._NEWLINE_Moartea lui Cezar a fost evenimentul care a \xc3\xaencheiat criza Republicii Romane (ce se presupune c\xc4\x83 ar fi \xc3\xaenceput \xc3\xaen 134 \xc3\xae.Hr.) \xc8\x99i a declan\xc8\x99at un r\xc4\x83zboi civil care va avea ca rezultat preluarea puterii de c\xc4\x83tre mo\xc8\x99tenitorul adoptat al lui Cezar, Octavian (cunoscut ulterior ca Augustus). Scriind sub Augustus, Ovidiu descrie asasinatul ca pe un sacrilegiu, de vreme ce Cezar era \xc8\x99i Pontifex Maximus al Romei \xc8\x99i preotul zei\xc8\x9bei Vesta. \xc3\x8en 40 \xc3\xae.Hr, la patru ani dup\xc4\x83 asasinat \xc8\x99i dup\xc4\x83 ce a ob\xc8\x9binut o victorie \xc3\xaen timpul asediului Perugiei, Octavian a executat 300 de senatori \xc8\x99i cavaleri care au luptat al\xc4\x83turi de Lucius Antonius, fratele lui Marc Antoniu. Execu\xc8\x9biile au f\xc4\x83cut parte dintr-o serie de m\xc4\x83suri luate de Octavian pentru a r\xc4\x83zbuna moartea lui Cezar. Suetonius \xc8\x99i istoricul Cassius Dio au caracterizat m\xc4\x83celul ca pe un sacrificiu religios, not\xc3\xa2nd c\xc4\x83 a avut loc de Idele lui Marte, la noul altar al lui Divus Julius.'